**Pe dealul Plevnei**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-n amurg. Pe deal bulgarul

Liniştit îşi mână carul.

Roţile nu ştiu că plânge

Dealul, pe-unde omul mână;

Nu ştiu boii, că-n ţărână,

Pe-unde trec, e numai sânge.

Noaptea-ncet, încet scoboară,

Lilieci prin aer zboară.

Pe-unde a fost cumplire odată

Doarme-acum întreaga fire,

Peste-un iad de zvârcolire

Cade-o pace-ntunecată.

Numai luna e pe lanuri

Dar mai sus, pe sub redanuri,

Unde-a curs fierbinte plumbul,

Duhuri vin din vreme-n vreme,

Cât e noaptea-n dealuri geme

Şi se zbuciumă porumbul.